6. โครงการในอนาคต

1. โครงการผลิตน้ำเพื่ออุตสาหกรรม

สืบเนื่องจากที่ทางการจำกัดการใช้น้ำบาดาล เพื่อป้องกันวิกฤติปัญหาแผ่นดินทรุด ทำให้ บริษัท
นวนคร จำกัด (มหาชน) ต้องลดปริมาณการนำน้ำบาดาลมาใช้
ในขณะเดียวกันความต้องการในการใช้น้ำของลูกค้า
และโรงงานอุตสาหกรรมในเขตส่งเสริมอุตสาหกรรมนวนคร ปทุมธานี มีเพิ่มขึ้นอย่างต่อเนื่อง
ทำให้บริษัท จำเป็นที่จะต้องหาแหล่งน้ำอื่นมาเพิ่มเติมจากน้ำที่ซื้อจากการประปานครหลวง
และในการประชุมสามัญผู้ถือหุ้น ประจำปี 2548
ผู้ถือหุ้นได้อนุมัติให้มีการดำเนินการจัดสร้างโครงการผลิตน้ำเพื่ออุตสาหกรรม
โดยมีองค์ประกอบทางด้านเทคนิคที่สำคัญประกอบด้วย สถานีสูบน้ำดิบซึ่งตั้งอยู่ ณ วัดสองพี่น้อง
ต.บ้านงิ้ว อ.สามโคก จ.ปทุมธานี การวางท่อน้ำดิบติดกับแม่น้ำเจ้าพระยาเป็นระยะทางประมาณ 8
กิโลเมตร จากสถานีสูบน้ำดิบ ผ่านทางหลวงหมายเลข 3309 เลียบคลองโคกตาเขียว
ลอดใต้ทางหลวงหมายเลข 347 เขตทางพิเศษอุดรรัถยา
คลองเปรมประชากรใต้รางรถไฟของการทางพิเศษแห่งประเทศไทย คลองท่าโขลง
ไปจนถึงโรงผลิตน้ำ ซึ่งตั้งอยู่ภายในเขตส่งเสริมอุตสาหกรรมนวนคร

ปัจจุบันการดำเนินการสร้างโครงการผลิตน้ำเพื่ออุตสาหกรรมนั้นเกือบแล้วเสร็จ
และคาดการณ์ว่าจะสามารถเริ่มผลิตและจำหน่ายน้ำให้แก่โรงงานต่าง ๆ
ในเขตส่งเสริมอุตสาหกรรมนวนคร ปทุมธานี ภายในเดือนมิถุนายน 2550 นี้
ทั้งนี้โครงการผลิตน้ำเพื่ออุตสาหกรรม จะมีความสามารถในการผลิต ดังต่อไปนี้

เฟสที่ 1 45,000 ลบ.ม./วัน

เฟสที่ 2 60,000 ลบ.ม./วัน

เฟสที่ 3 75,000 ลบ.ม./วัน

2. โครงการศึกษาและพัฒนาอสังหาริมทรัพย์เพื่อการพาณิชย์และที่อยู่อาศัย

สืบเนื่องจากความต้องการในการใช้พื้นที่เพื่อการพาณิชย์ เช่น ห้างสรรพสินค้า, ร้านค้า
และร้านอาหาร รวมทั้งเพื่อการอยู่อาศัย เช่น หอพัก, แฟลต, คอนโดมิเนียม และอพาร์ตเม้นต์
ของผู้ที่อยู่ในเขตส่งเสริมอุตสาหกรรมนวนคร ปทุมธานี และเขตประกอบการอุตสาหกรรม นวนคร
นครราชสีมา มีมากขึ้นอย่างต่อเนื่อง และเพื่อเป็นการเพิ่มรายได้
และเป็นการขยายการลงทุนในธุรกิจอื่นที่สืบเนื่องกับธุรกิจหลักของบริษัท นวนคร จำกัด (มหาชน)
ทางผู้บริหารและคณะกรรมการบริษัท
เห็นชอบในการทำการศึกษาโครงการพัฒนาอสังหาริมทรัพย์เพื่อการพาณิชย์ และการอยู่อาศัย

และขณะนี้ทาง ฝ่ายพัฒนาธุรกิจ ได้ดำเนินการศึกษาถึงความต้องการของลูกค้าในโครงการทั้ง 2
โครงการ และพบว่าลูกค้าส่วนใหญ่เห็นชอบให้บริษัท นวนคร จำกัด (มหาชน)
ทำโครงการสนับสนุนในด้านอสังหาริมทรัพย์เพื่อการพาณิชย์ และที่อยู่อาศัย ปัจจุบัน
บริษัทได้ว่าจ้างบริษัทผู้เชี่ยวชาญทางการตลาดของภาคอสังหาริมทรัพย์(Brand Salon)
มาทำการศึกษาความเป็นไปได้ของโครงการเหล่านี้

ทั้งนี้ ทางบริษัทคาดว่าภายในปี 2550 นี้ การศึกษาความเป็นไปได้จะแล้วเสร็จ

3. การศึกษาความเป็นไปได้ของโครงการไฟฟ้าเพื่อการอุตสาหกรรม

บริษัท นวนคร จำกัด (มหาชน) จากการที่จำนวนโรงงานในเขตส่งเสริมอุตสาหกรรมนวนคร
ปทุมธานี
มีเพิ่มขึ้นตามลำดับปริมาณการใช้ไฟฟ้ามีมากขึ้นอย่างต่อเนื่องและความต้องการในการใช้ไฟฟ้าที่มีความเสถียรมีมาก
ทำให้ทีมผู้บริหารของบริษัท นวนคร จำกัด (มหาชน)
เห็นควรทำการศึกษาความเป็นไปได้ของโครงการโรงผลิตไฟฟ้าเพื่อการอุตสาหกรรมในการสำรวจความต้องการของลูกค้า
และเนื่องจากเป็นโครงการที่ต้องการความเชี่ยวชาญสูง การศึกษาความเป็นไปได้ของโครงการนี้
จึงต้องใช้เวลานานมาก ปัจจุบันยังอยู่ระหว่างการสำรวจความต้องการของลูกค้า

4. โครงการขยายความสามารถของโรงบำบัดน้ำเสีย (ปทุมธานี)

เนื่องจากปริมาณการใช้น้ำของโรงงานในเขตส่งเสริมอุตสาหกรรมนวนคร ปทุมธานี
มีมากขึ้นอย่างต่อเนื่อง ประกอบกับมีจำนวนโรงงานตั้งใหม่เพิ่มมากขึ้น ดังนั้น
ปริมาณความต้องการในการบำบัดน้ำเสียมีมากขึ้น ทั้งนี้
โรงบำบัดน้ำเสียของเขตส่งเสริมอุตสาหกรรมนวนคร ปทุมธานี ได้เริ่มทำการบำบัดน้ำเสียในหน่วยที่
1 ปี 2517 และในหน่วยที่ 2 ปี 2530 นับเป็นเวลากว่า 33 ปี แล้ว
ซึ่งประสิทธิภาพและเทคโนโลยีนั้นค่อนข้างล้าสมัยแล้วประกอบทั้งทางบริษัทมีนโยบายดูแลรักษาคุณภาพของสิ่งแวดล้อม
จึงได้มีนโยบายจัดทำและพัฒนาโรงงานบำบัดน้ำเสียที่มีขีดความสามารถเพิ่มขึ้น
โดยใช้เทคโนโลยีที่ทันสมัยและเพื่อช่วยดูแลรักษาคุณภาพของสิ่งแวดล้อมให้ดียิ่งขึ้น

5. โครงการพัฒนาระยะที่ 2 ของเขตประกอบการอุตสาหกรรมนวนคร (นครราชสีมา)

  สืบเนื่องจากที่บริษัทมีแผนดำเนินโครงการเขตประกอบอุตสาหกรรมแห่งใหม่ในพื้นที่เขตส่งเสริมการลงทุนเขต
  3 บนทางหลวงแผ่นดินหมายเลข 2 (ถนนมิตรภาพ) บริเวณหลักกิโลเมตรที่ 230 ตำบลนากลาง
  อำเภอสูงเนิน จังหวัดนครราชสีมา ปัจจุบันโครงการเขตประกอบการอุตสาหกรรมนวนคร
  (นครราชสีมา) มีพื้นที่ทั้งสิ้นประมาณ 1,903 ไร่ แบ่งพื้นที่โครงการทั้งหมดออกเป็น ดังนี้
  โดยบริษัทได้ทำการพัฒนาระยะที่ 1 แล้วเสร็จ ทั้งนี้โครงการพัฒนาระยะที่ 2
  ของเขตประกอบการอุตสาหกรรมนวนคร (นครราชสีมา) เป็นโครงการสืบเนื่อง
  บริษัทจึงดำเนินการพัฒนาที่ดินในระยะที่ 2 ต่อไป ซึ่งรายละเอียดของระยะต่างๆ มีดังนี้

  1.1 ระยะที่ 1 มีพื้นที่ขาย 532 ไร่

  1.2 ระยะที่ 2 มีพื้นที่ ขาย 157 ไร่

  1.3 ระยะที่ 3 มีพื้นที่ ขาย 328 ไร่

  1.4 ระยะที่ 4 มีพื้นที่ ขาย 297 ไร่

  ความคืบหน้าในการดำเนินโครงการ

  ปัจจุบันบริษัทได้ทำสัญญาว่าจ้างให้บริษัทผู้รับเหมาดำเนินการก่อสร้างระบบสาธารณูปโภคเฟสที่ 1
  แล้วเสร็จ และกำลังดำเนินงานพ้ฒนาเฟสที่ 2 อยู่
  ปัจจุบันโครงการเขตประกอบการอุตสาหกรรมนวนคร (นครราชสีมา)
  ได้รับการอนุมัติการส่งเสริมการลงทุนจาก BOI เรียบร้อยแล้ว เมื่อวันที่ 24 สิงหาคม 2548
  ซึ่งผู้ประกอบการที่ตั้งโรงงานภายในโครงการจะได้รับสิทธิประโยชน์ในฐานะผู้ประกอบการบนพื้นที่เขต
  3 ทุกประการ